+-----------------------------------------------------------------------+
| 6. โครงการในอนาคต                                                     |
+-----------------------------------------------------------------------+

KTC มีนโยบายในการพัฒนาและขยายธุรกิจเพื่อให้สอดคล้องกับภาวะเศรษฐกิจ
โดยจะมุ่งให้ความสำคัญในการดูแล สร้างความพึงพอใจให้กับฐานสมาชิกเดิมที่มีอยู่ทั่วประเทศ
และยังคงขยายตลาดในกลุ่มลูกค้ารายใหม่ในกลุ่มพันธมิตรธุรกิจที่เป็นที่รู้จัก
ซึ่งจะช่วยเพิ่มรายได้ให้แก่ KTC และช่วยให้ KTC เติบโตอย่างยั่งยืนในระยะยาว โดยรวมแล้ว
KTC ยังคงเน้นบริการที่มีคุณภาพมาตรฐานในระดับสากล เพื่อสร้างความไว้วางใจและความพึงพอใจ
สูงสุดของร้านค้าสมาชิกผู้ใช้บริการ โดยจะมุ่งมั่นพัฒนาคุณภาพการให้บริการอย่างต่อเนื่อง
จากการปรับใช้เทคโนโลยีที่ทันสมัย และมีประสิทธิภาพสูง และการสร้างแบรนด์ให้แข็งแกร่ง
และรักษาความเป็นผู้นำในการกำหนดกลยุทธการตลาดที่แตกต่างจากคู่แข่งขันรายอื่น
โดยเน้นตอบสนองผู้บริโภคในทุกไลฟ์สไตล์ เพื่อครองความเป็นแบรนด์อันดับหนึ่งในใจของสมาชิก
(Most Preferred Brand) โดยยังคงยึดแนวทางการทำงานแบบ “Membership Company”
โดยถือว่าลูกค้าทุกคนเป็น “สมาชิก” (Membership) ของบริษัท
มีสิทธิที่จะได้รับประโยชน์จากทุกผลิตภัณฑ์ที่ KTC นำเสนอให้แก่สมาชิก
ซึ่งเป็นกลยุทธทางการตลาดที่มีธุรกิจบัตรเครดิตเป็นธุรกิจหลัก
พร้อมเสริมต่อยอดความต้องการของลูกค้ากลุ่มอื่นๆที่เกี่ยวเนื่องด้วย ธุรกิจสินเชื่อบุคคล (KTC
Cash) และธุรกิจสินเชื่อเจ้าของกิจการ (KTC Million)
จากที่มีฐานลูกค้าจำนวนมากจึงสามารถใช้ประโยชน์จากฐานลูกค้าดังกล่าวสร้างสรรค์ผลิตภัณฑ์ทางการเงินที่ตอบสนองความต้องการของลูกค้าของบริษัทได้อย่างหลากหลาย
รวมถึงการช่วยให้มีการใช้ทรัพยากรของบริษัทอย่างมีประสิทธิภาพ

KTC จะดำเนินธุรกิจเพื่อให้บรรลุเป้าหมายด้านอัตรากำไรสุทธิ อัตราผลตอบแทนด้านสินทรัพย์
อัตราผลตอบแทนจากส่วนผู้ถือหุ้น และเป้าหมายอื่น ๆ โดยมีโครงการในอนาคตในด้านต่างๆ
ที่จะมาสนับสนุนการเติบโตของบริษัทดังนี้

6.1 ด้านสมาชิกบัตร

KTC มีโครงการมากมายที่จะดำเนินการเพื่อส่งเสริมและรักษาความสัมพันธ์กับสมาชิกบัตร
รวมทั้งยังคงออกโครงการต่าง ๆ เพื่อกระตุ้นให้สมาชิกบัตรเพิ่มการใช้จ่ายผ่านบัตร KTC
โดยผ่านโปรแกรมการตลาดที่ดึงดูดใจ
ทั้งนี้เพื่อดำรงสถานะของสมาชิกปัจจุบันในระยะยาวและเพิ่มจำนวนสมาชิกบัตรใหม่ให้มากขึ้น

สำหรับผู้บริโภคแล้วมีแนวโน้มที่จะซื้อสินค้าจำเป็นด้วยบัตรเครดิตมากขึ้นเพื่อเก็บเงินสดไว้ใช้จ่ายในยามจำเป็น
ซึ่งแนวโน้มดังกล่าวนับเป็นปัจจัยบวกแก่บริษัท เพราะไม่ว่าสภาวะเศรษฐกิจจะเป็นอย่างไร
การเดินทาง อาหาร การรักษาพยาบาล
การจับจ่ายใช้สอยเครื่องใช้ภายในบ้านยังนับเป็นค่าใช้จ่ายที่จำเป็น
ซึ่งบริษัทได้ออกผลิตภัณฑ์และจัดกิจกรรมที่ตอบสนองความต้องการพื้นฐานของผู้บริโภคในการชำระค่าใช้จ่ายที่จำเป็นเหล่านี้อย่างต่อเนื่องเพื่อให้ลูกค้าได้รับประโยชน์สูงสุด
เช่น การจัดโปรโมชั่นรับส่วนลดน้ำมันจากสถานีบริการชั้นนำ
การร่วมกับโรงพยาบาลชั้นนำในการมอบส่วนลดในการดูแลสุขภาพ
การร่วมกับสายการบินในการให้สมาชิกสนุกกับกิจกรรมและสิทธิพิเศษสำหรับการท่องเที่ยวทั้งในและต่างประเทศ
เป็นต้น
นอกจากนี้บริษัทมีความมุ่งมั่นในการสร้างฐานลูกค้าเพิ่มขึ้นอย่างต่อเนื่องและเน้นการสร้างรายได้จากฐานลูกค้าเก่าโดยการเพิ่มวงเงินให้กับลูกค้าที่มีประวัติดี
การออกโปรโมชั่นที่เน้นการใช้จ่ายผ่านบัตร

KTC จะเชื่อมโยงสิทธิประโยชน์ที่จำเป็นต่อการใช้ชีวิตประจำวัน (Everyday Usage)
จากทุกธุรกิจที่เป็นเครือพันธมิตรเข้าไว้ด้วยกัน (Cross-Benefits and Value-Added)
โดยจะคำนึงถึงความต้องการของลูกค้าเป็นหลัก
เพื่อให้ลูกค้าได้รับความสะดวกสบายในการใช้จ่ายและเกิดความประทับใจในแบรนด์ (Brand
Experience) ยิ่งไปกว่านั้น KTC ได้จัดตั้งทีมบริหารจัดการท่องเที่ยว (Leisure Marketing)
ขึ้น เพื่อสนับสนุนงานด้านตลาดธุรกิจท่องเที่ยวและหาสิทธิพิเศษให้กับผู้ถือบัตร
ด้วยการร่วมมือกับบริษัทตัวแทนท่องเที่ยว สายการบินและโรงแรมรีสอร์ตต่างๆ
เพื่อให้บริการในราคาพิเศษ

บริษัทได้เริ่มทำการเปลี่ยนไปใช้ระบบชิปบนบัตรเครดิตในปี 2549 และคาดว่าภายในปี 2551
บริษัทจะสามารถเปลี่ยนบัตรแบบแถบแม่เหล็กเป็นระบบชิพให้กับสมาชิกได้ทั้งหมด
ซึ่งบัตรเครดิตติดชิพนี้จะช่วยเพิ่มความปลอดภัยและความรวดเร็วในการรับส่งข้อมูล
ในส่วนของผลิตภัณฑ์ใหม่ที่จะออกในปี 2550 น่าจะเป็นการออกบัตรเครดิตสัญชาติญี่ปุ่น “บัตรเครดิต
KTC - JCB” ซึ่งผู้ถือบัตรเครดิตใบนี้จะได้รับสิทธิพิเศษในการซื้อสินค้าญี่ปุ่น ไม่ว่าจะเป็น รถยนต์
เครื่องใช้ไฟฟ้า คอมพิวเตอร์ หรือ ของใช้ประจำวัน

อีกทั้ง KTC มีการวางแผนที่จะเพิ่มฐานสมาชิกโดยผ่านการสร้างสมาชิกประเภท “Non-Financial
Member” เป็นสมาชิกของ KTC
โดยไม่จำเป็นต้องเคยใช้บริการผลิตภัณฑ์ทางการเงินของบริษัทมาก่อน
และมีคุณสมบัติยังไม่พร้อมที่จะมีบัตรเครดิตหรือใช้สินเชื่อของ KTC ได้ แต่สมาชิก Non-Financial
Member นี้สามารถได้รับสิทธิประโยชน์ที่ KTC มีให้กับสมาชิกได้ อาทิ
การได้รับส่วนลดหรือของแถมจากร้านค้าต่างๆ
เพื่อเป็นการวางฐานลูกค้าที่จะขึ้นมาเป็นผู้ใช้บัตรเครดิตหรือสินเชื่อของ KTC ในอนาคต
ทั้งนี้บริษัทได้จัดสรรงบประมาณสำหรับแผนงานต่างๆ เหล่านี้ไว้แล้ว

6.2 ขยายการให้บริการด้านร้านค้ารับบัตรเครดิต

บริษัทมีนโยบายที่จะเพิ่มบริการรับบัตรเครดิตเจซีบี
นอกเหนือจากบัตรวีซ่าและมาสเตอร์การ์ดให้กับฐานร้านค้าสมาชิกปัจจุบันของบริษัท
โดยเน้นให้เกิดผลประโยชน์ต่างตอบแทนทั้งต่อร้านค้าที่รับชำระค่าสินค้าและ/หรือบริการด้วยบัตรเครดิตและบริษัทเอง
โดยบริษัทจะมีรายได้เพิ่มขึ้น ในรูปแบบของค่าธรรมเนียมส่วนลดร้านค้าเป็นหลัก
นอกจากนี้ในด้านของระบบปฏิบัติการด้านเทคโนโลยีสารสนเทศนั้น
ทางบริษัทได้เลือกใช้ระบบปฏิบัติการใหม่ซึ่งมีประสิทธิภาพในการให้บริการที่สอดคล้องตามความต้องการของร้านค้าได้หลากหลายมากขึ้น
โดยร้านค้าจะได้รับบริการด้วยเทคโนโลยีที่ทันสมัย มีความสะดวกรวดเร็ว และสนับสนุนบริการตลอด
24 ชั่วโมงตามระดับมาตรฐานสากล
และระบบปฏิบัติการใหม่ยังจะช่วยให้บริษัทลดต้นทุนในการดำเนินงาน
และบริหารต้นทุนได้อย่างมีประสิทธิภาพ
ทั้งนี้บริษัทได้มีการจัดงบประมาณสำหรับโครงการดังกล่าวไว้เรียบร้อยแล้ว

6.3 ธุรกิจสินเชื่อบุคคล

บริษัทมีนโยบายที่จะขยายตลาดของธุรกิจสินเชื่อบุคคลให้กว้างขึ้น
โดยมีเป้าหมายที่จะออกผลิตภัณฑ์ของสินเชื่อบุคคลที่มีวัตถุประสงค์เจาะจงมากขึ้นและเพิ่มทางเลือกให้กับลูกค้ายิ่งขึ้น
รวมทั้งการร่วมมือกับพันธมิตรทางการค้าในการออกสินเชื่อรูปแบบต่างๆ
เพื่อเจาะฐานลูกค้าเฉพาะกลุ่ม โดยผลิตภัณฑ์ด้านสินเชื่อบุคคลที่บริษัทได้เปิดตัวไปแล้ว
ได้แก่สินเชื่อบุคคล KTC CASH และสินเชื่อพร้อมใช้ KTC CASH Revolve นอกจากนี้
บริษัทมีเป้าหมายในการเสนอผลิตภัณฑ์ที่คำนึงถึงความต้องการของลูกค้าในสภาวะแวดล้อมทางด้านสังคมและเศรษฐกิจเป็นหลัก
เช่น การเสนออัตราดอกเบี้ยและค่าธรรมเนียมการใช้เงินที่เหมาะสม

6.4 ธุรกิจสินเชื่อเจ้าของกิจการ

บริษัทได้รับการตอบรับเป็นอย่างดีจากลูกค้านับตั้งแต่ที่ได้ให้บริการด้านสินเชื่อเจ้าของกิจการในเดือนกันยายน
2547
บริษัทมีนโยบายที่จะขยายตลาดของธุรกิจสินเชื่อเจ้าของกิจการให้กว้างขึ้นด้วยการออกผลิตภัณฑ์ที่มีลักษณะเฉพาะที่ตรงตามความต้องการของลูกค้า
และจัดโครงการที่ให้ลูกค้าได้รับประโยชน์ในการทำธุรกิจของตนผ่านทางสินเชื่อบริษัทมากขึ้น
บริษัทได้ฉลอง KTC Million ครบรอบหนึ่งปีในเดือนกันยายน 2548 ที่ผ่านมา โดยการจัดตั้ง
“KTC Million Club” ให้เป็นสื่อกลางสำหรับกลุ่มผู้ประกอบการที่เป็นสมาชิกของ KTC
โดยสมาชิกจะได้รับสิทธิประโยชน์ต่างๆรวมทั้งสามารถสะสมคะแนน KTC Million Point
จากการชำระค่างวดก่อนกำหนดหรือตรงเวลา เพื่อแลกรับสิทธิพิเศษต่างๆเพิ่มเติมด้วย
รวมทั้งการจัดสัมมนาหรือโครงการพาสมาชิกไปทัศนศึกษาในต่างประเทศ
โดยมีจุดประสงที่จะสร้างและพัฒนาความรู้ความสามารถใหม่ๆ ให้แก่สมาชิก
ทั้งนี้บริษัทได้จัดเตรียมงบประมาณการด้านนี้รวมอยู่ในงบประมาณของบริษัทในแต่ละปีแล้ว
และในอนาคตอันใกล้นี้ KTC มีแผนที่จะออกผลิตภัณฑ์รูปแบบใหม่สำหรับลูกค้า KTC Million
เรียกว่า “Revolving Credit” ซึ่งเป็นวงเงินหมุนเวียน มีลักษณะคล้ายกับ KTC Cash
Revolve

6.5 ธุรกิจบริการที่เกี่ยวเนื่องกับระบบการชำระเงิน (Payment Product Business)

ในส่วนธุรกิจบริการที่เกี่ยวเนื่องกับระบบการชำระเงินนั้น
เป็นการให้บริการในฐานะตัวกลางการชำระเงินระหว่างผู้ขายสินค้าหรือบริการและผู้ซื้อสินค้าหรือบริการ
KTC ได้ให้บริการด้านระบบการชำระเงินไปแล้ว ได้แก่ บัตรฟลีทการ์ด (Fleet Card)
ซึ่งเป็นบัตรเครดิตสำหรับองค์กรและหน่วยงานราชการในการชำระสินค้าหรือค่าบริการที่สถานีน้ำมัน
บริษัทคาดว่าจะเพิ่มลักษณะการให้บริการทั้งในส่วนของการขยายพันธมิตรทางธุรกิจด้านน้ำมัน
เพื่ออำนวยความสะดวกพร้อมโอกาสในการประหยัดและใช้น้ำมันอย่างมีประสิทธิภาพให้แก่ผู้ใช้และองค์กรตลอดจนหน่วยงานราชการต่างๆ
อีกทั้งเป็นการช่วยพันธมิตรทางธุรกิจในด้านการขยายตลาด และช่องทางการรับชำระเงินค่าบริการ
ซึ่งทำให้ประหยัดการลงทุนระบบและค่าใช้จ่ายด้านการบริหารงาน
และทำให้สมาชิกบัตรพึงพอใจกับการบริการและความสะดวกที่บริษัทได้ทำการพัฒนาอย่างต่อเนื่อง
ทั้งนี้
รวมถึงการให้บริการในฐานะตัวกลางการชำระเงินระหว่างผู้จัดจำหน่ายสินค้า/ให้บริการรายต่างๆ
กับผู้ซื้อสินค้า/ผู้ใช้บริการผ่านช่องทางอื่นๆ เช่น การเติมเงินหรือทำธุรกรรมต่างๆ
ผ่านโทรศัพท์มือถือ โดยในปี 2550 นี้
บริษัทจะเพิ่มช่องทางการชำระเงินค่าบริการต่างๆที่เกี่ยวข้องกับชีวิตประจำวันผ่านระบบโทรศัพท์มือถือนอกเหนือไปจากการเติมเงิน
เช่น การชำระค่าน้ำประปา ไฟฟ้า โทรศัพท์ ชั่วโมงอินเตอร์เน็ต
นับเป็นรูปแบบการให้บริการเพื่อเพิ่มความสะดวกให้แก่ทั้งสมาชิกบัตรเครดิตและโอกาสทางธุรกิจแก่พันธมิตรทางธุรกิจในการรับชำระเงินแทนผู้ใช้บริการได้ตลอด
24 ชั่วโมง ไม่ว่าอยู่แห่งหนใด เวลาใด
ซึ่งบริษัทเชื่อว่าจะเป็นอีกหนึ่งช่องทางที่ทำให้ลูกค้าพึงพอใจในความสะดวกและเลือกใช้บริการของบริษัทตลอดไป

สำหรับบัตรฟลีทการ์ด ซึ่งเป็นบัตรเครดิตในการใช้เติมน้ำมันเพื่อหน่วยงานราชการ (Government
Fleet Card) ซึ่งได้เปิดให้บริการแก่บางหน่วยงานราชการไปแล้วเช่นกัน
คาดว่าบริษัทจะสามารถเป็นผู้นำของส่วนแบ่งตลาดของการให้บริการ Government Fleet Card
ในส่วนของหน่วยงานราชการที่มีทั้งสิ้น 200 หน่วยงาน
โดยบริษัทจะให้บริการทำหน้าที่เป็นตัวกลางจัดการระบบด้านการชำระเงินสนองความต้องการให้กับหน่วยงานหรือองค์กรธุรกิจที่ต้องการความสะดวกและคล่องตัวในด้านการชำระเงินและบริหารค่าใช้จ่ายตลอดจนการรักษาฐานลูกค้าของบริษัท
ซึ่งงบประมาณการจัดการด้านนี้อยู่ในงบประมาณด้านการตลาดของบริษัทในแต่ละปีเรียบร้อยแล้ว

6.6 ด้านการขยายเครือข่ายและลงทุนด้านเทคโนโลยีสารสนเทศ

ในการพัฒนาและเตรียมความพร้อมสำหรับทุกผลิตภัณฑ์ทางการเงินของบริษัทต้องอาศัยเครือข่ายการดำเนินงานที่มีประสิทธิภาพและครอบคลุมพื้นที่สามารถเข้าถึงลูกค้ากลุ่มเป้าหมาย
ฉะนั้นบริษัทจึงใช้ระบบเครือข่าย และระบบการปฏิบัติงานต่างๆ รวมถึงฐานข้อมูลของผู้ถือบัตร
ลูกค้าสินเชื่อบุคคล สินเชื่อสินเชื่อเจ้าของกิจการของบริษัทในขณะนี้
ตลอดจนได้พัฒนาเครื่องมือทางด้าน Data Mining ขึ้นมาใช้ในการวิเคราะห์ข้อมูลลูกค้าในทุกธุรกิจ
นอกจากนี้ยังได้นำแนวความคิดแบบ Customer Relationship Management
มาประยุกต์ใช้อย่างต่อเนื่อง
ช่วยให้บริษัทสามารถออกแบบผลิตภัณฑ์ทางการเงินที่ตรงกับความต้องการของสมาชิกของบริษัทในลักษณะเฉพาะกลุ่มได้มากขึ้น

ด้านการขยายเครือข่าย KTC อาศัยความได้เปรียบด้านเครือข่ายสาขาของธนาคารกรุงไทย แต่
KTC จะยังคงเพิ่มการเปิดบริการในจุดของ KTC Touch มากขึ้น นอกจากนั้น KTC
ยังทำแผนการตลาดด้านการขายตรงและการขายทางโทรศัพท์เพื่อหาลูกค้าใหม่เพิ่มขึ้นด้วย

การลงทุนด้านเทคโนโลยีสารสนเทศ KTC วางแผนที่จะเพิ่มการลงทุนในเทคโนโลยีอย่างต่อเนื่อง
เพื่อให้แน่ใจว่า KTC จะสามารถสนองตอบความต้องการของธุรกิจที่เพิ่มขึ้นได้ KTC
ได้ว่าจ้างบริษัทภายนอกเป็นผู้ให้บริการเพื่อพัฒนาระบบและการดำเนินงานด้านเทคโนโลยีสารสนเทศ

ทั้งนี้
บริษัทได้จัดเตรียมงบประมาณการจัดการด้านนี้อยู่ในงบประมาณด้านค่าใช้จ่ายในการบริหารงานของบริษัทในแต่ละปีเรียบร้อยแล้ว